ইতিহাস বিকৃতি! ‘দ্য তাজ স্টোরি’ সিনেমা নিয়ে কী বলল আদালত?

ওয়েব ডেস্ক: ট্রেলার লঞ্চের পর থেকেই আইনি জটিলতায় পড়েছে হিন্দি ছবি ‘দ্য তাজ স্টোরি’ (The Taj Story)। ইতিমধ্যে দিল্লি হাইকোর্টে (Delhi High Court) দায়ের হয়েছে একটি জনস্বার্থ মামলা (Public Interest Litigation)। তবে বুধবার এই ছবির মুক্তি এবং কেন্দ্রীয় চলচ্চিত্র প্রত্যয়ন বোর্ডের (CBFC) দেওয়া সার্টিফিকেট বাতিলের দাবিতে দায়ের হওয়া জনস্বার্থ মামলা নিয়ে জরুরি শুনানির আবেদন খারিজ করে দিল রাজধানীর এই আদালত। আদালত জানিয়েছে, এই মুহূর্তে মামলাটি নিয়ে জরুরি শুনানির প্রয়োজন নেই।

আবেদনকারী আইনজীবী শাকিল আব্বাস আদালতের কাছে অভিযোগ করেন যে, ছবিটি ইতিহাস বিকৃত করছে এবং এমন কিছু দাবি উপস্থাপন করছে যা সমাজে সাম্প্রদায়িক সম্প্রীতি নষ্ট করতে পারে। পিটিশনে বলা হয়েছে, ছবিটি একটি প্রান্তিক তত্ত্বকে সামনে এনেছে—যে তত্ত্বে দাবি করা হয় তাজমহল আসলে একটি প্রাচীন হিন্দু মন্দির ছিল। ইতিহাসবিদ এবং বিশেষজ্ঞদের অধিকাংশই দীর্ঘদিন ধরেই এই ধারণাকে ভিত্তিহীন বলে উড়িয়ে দিয়েছেন। সেই কারণে তিনি দিল্লি হাইকোর্টে ছবির মুক্তি স্থগিত রাখার এবং সিবিএফসি কর্তৃক দেওয়া শংসাপত্র বাতিলের আর্জি জানান।

আরও পড়ুন: এক মায়ের জীবনযুদ্ধ! আসছে সায়ন বসু চৌধুরীর ‘কোঠা’, কবে রিলিজ?

আব্বাসের অভিযোগ, ছবির বিষয়বস্তু প্রতিষ্ঠিত ঐতিহাসিক তথ্যের পরিপন্থী এবং এটি জনগণকে বিভ্রান্ত করতে পারে, পাশাপাশি দেশের ঐতিহাসিক গবেষণার বিশ্বাসযোগ্যতাকে আঘাত করতে পারে। পিটিশনে আরও দাবি করা হয়েছে, ছবিতে এমন কিছু দৃশ্য রয়েছে যা বিভেদ সৃষ্টিকারী হিসেবে দেখা যেতে পারে এবং সমাজে অশান্তি উস্কে দিতে পারে। আবেদনকারী আরও অনুরোধ করেছেন, সিবিএফসি যেন ছবিটি পুনরায় পর্যালোচনা করে, বিতর্কিত দৃশ্য বাদ দেয় এবং প্রয়োজনে একটি ডিসক্লেমার যোগ করে যাতে দর্শক বিভ্রান্ত না হন।

প্রসঙ্গত, ‘দ্য তাজ স্টোরি’ সিনেমার ট্রেলার লঞ্চের পর থেকেই ফের সোশ্যাল মিডিয়া ও রাজনৈতিক মহলে ফের শুরু হয়েছে পুরনো বিতর্ক। তাজমহল কি সত্যিই হিন্দু মন্দির ছিল? এই প্রশ্ন ঘুরপাক খাচ্ছে চারিদিকে। সেই কারণে আইনি জটিলতায় পড়েছে পরেশ রাওয়াল অভিনীত এই হিন্দি সিনেমা।